2.8.2023
RO
Jurnalul Oficial al Uniunii Europene
C 273/13
— continentală, căreia îi sunt caracteristice înghețuri, uneori cu efecte distrugătoare, și un grad de însorire favorabil coacerii strugurilor în timpul verii.
Factori umani „Eau-de-vie de vin de la Marne / Fine champenoise” se obține în mod tradițional din vinuri produse în cadrul elaborării DOP „Champagne” în principal din cele trei soiuri din Champagne: Chardonnay, Pinot Noir și Meunier.
În interacțiune cu condițiile pedoclimatice care caracterizează arealul și cu practicile locale de recoltare, de presare a strugurilor și de vinificare, orientate către elaborarea unui vin efervescent, vinurile prezintă o amplă paletă aromatică dată de diversitatea soiurilor, o anumită aciditate și un titru alcoolic destul de redus, care face posibilă o concentrație mare a aromelor.
Vinurile utilizate pentru distilare se obțin în diferite etape ale elaborării DOP „Champagne”: și anume, presarea, selecția calitativă a vinurilor de bază, degorjarea.
Vinurile prezintă și caracteristici variate care contribuie la originalitatea aromatică a „Eau-de-vie de vin de la Marne / Fine champenoise”.
Distilarea se efectuează fie de către distilatorii cu amplasare fixă, instalați în mijlocul plantațiilor viticole, distilând, maturând și comercializând ei înșiși și prin intermediul viticultorilor-vinificatori sau ai negociatorilor din Champagne, fie de către distilatorii ambulanți care lucrează în regim de subcontractare pentru viticultori.
Legătura cauzală Principalele caracteristici ale produsului „Eau-de-vie de vin de la Marne / Fine champenoise” sunt date de materia primă rezultată din elaborarea DOP „Champagne”.
Legătura cu arealul geografic a „Eau-de-vie de vin de la Marne / Fine champenoise” se bazează pe: Calitatea deosebită a strugurilor produși în Champagne: Originalitatea plantației viticole din regiunea Champagne ține de localizarea sa septentrională.
Condițiile pedoclimatice ale arealului geografic au determinat dezvoltarea unui mod foarte special de conducere a plantației viticole, care se manifestă concret prin alegerea soiurilor.
Cele trei soiuri principale sunt Chardonnay B (29 % din plantația viticolă), Pinot Noir N (38 %) și Meunier N (32 %).
Aceste soiuri, în interacțiune cu condițiile arealului, furnizează o materie primă caracterizată de un bun echilibru între aciditate și alcoolul potențial și de o tărie alcoolică scăzută.
Aceste caracteristici, în special tăria alcoolică, sunt favorabile elaborării rachiurilor : dat fiind că randamentul de alcool pur este mai scăzut, rachiul obținut este mai concentrat în arome.
Gama de soiuri conferă și mai multă diversitate la nivelul aromelor.
Utilizarea de vinuri obținute din elaborarea unor vinuri efervescente: Practicile locale de cules, presare a strugurilor și vinificare sunt destinate exclusiv producerii unui vin efervescent.
Vinurile utilizate pentru obținerea produsului „Eau-de-vie de vin de la Marne / Fine champenoise” sunt separate din DOP „Champagne” în diferite etape ale procesului: și anume, presarea, selecția calitativă a vinurilor de bază, degorjarea.
Vinurile prezintă și caracteristici variate care contribuie la originalitatea aromatică a „Eau-de-vie de vin de la Marne / Fine champenoise”.
Priceperea distilatorilor și a șefilor de cramă contribuie la manifestarea deplină a aromelor „Eau-de-vie de vin de la Marne / Fine champenoise” extrase din această materie primă, fie că este vorba despre rachiuri albe cu note pregnant florale, ușoare de vin, cu note de fructe cu pulpa albă (măr, pară), fie că este vorba despre rachiuri maturate în funcție de diferitele stadii de maturare în cursul cărora „Eau-de-vie de vin de la Marne / Fine champenoise” dobândește note lemnoase, vanilate, de pâine prăjită și tutun blond.
Link către caietul de sarcini al produsului https://info.agriculture.gouv.fr/gedei/site/bo-agri/document_administratif-d643c5db-b3a5-4e76-a2de-ce06bec6bea5